DECIZIA COMITETULUI POLITIC ȘI DE SECURITATE EUPOL COPPS/1/2009
din 27 mai 2009
privind instituirea Comitetului contribuitorilor la Misiunea de Poliție a Uniunii Europene pentru teritoriile palestiniene (EUPOL/COPPS)
(2009/412/PESC)
COMITETUL POLITIC ȘI DE SECURITATE,
având în vedere Tratatul privind Uniunea Europeană, în special articolul 25 alineatul (3),
având în vedere Acțiunea comună 2005/797/PESC a Consiliului din 14 noiembrie 2005 privind Misiunea de Poliție a Uniunii Europene pentru teritoriile palestiniene (EUPOL COPPS) (1), în special articolul 12 alineatul (3),
întrucât:
(1)
Prin articolul 12 alineatul (3) din Acțiunea comună 2005/797/PESC, Consiliul a autorizat Comitetul politic și de securitate (COPS) să adopte deciziile relevante privind instituirea unui Comitet al contribuitorilor pentru EUPOL COPPS.
(2)
Concluziile Consiliului European de la Göteborg din 15 și 16 iunie 2001 au stabilit principiile fundamentale și modalitățile privind contribuțiile statelor terțe la misiunile de poliție. La 10 decembrie 2002, Consiliul a aprobat documentul intitulat „Consultări și modalități referitoare la contribuția statelor nemembre ale UE la operațiile civile ale UE de gestionare a crizelor”, care a stat la baza dezvoltării ulterioare a mecanismelor de participare a statelor terțe la operațiile civile de gestionare a crizelor, inclusiv prin crearea unui Comitet al contribuitorilor.
(3)
Comitetul contribuitorilor EUPOL COPPS ar trebui să joace un rol esențial în cadrul gestionării curente a misiunii. Ar trebui să constituie principalul forum de dezbatere a tuturor problemelor referitoare la gestionarea curentă a misiunii. COPS, care exercită controlul politic și conducerea strategică a misiunii, ar trebui să țină seama de opiniile Comitetului contribuitorilor,
DECIDE:
Articolul 1
Instituire
Prin prezenta decizie se instituie un Comitet al contribuitorilor (CoC) pentru Misiunea de Poliție a Uniunii Europene pentru teritoriile palestiniene (EUPOL COPPS).
Articolul 2
Funcții
(1) CoC poate exprima opinii. COPS ține seama de aceste opinii și exercită controlul politic și conducerea strategică a misiunii.
(2) Mandatul CoC este stabilit în documentul intitulat „Consultări și modalități referitoare la contribuția statelor nemembre ale UE la operațiile civile ale UE de gestionare a crizelor”.
Articolul 3
Compunerea
(1) Toate statele membre au dreptul de a fi prezente la discuțiile CoC. Cu toate acestea, doar statele contribuitoare participă la gestionarea curentă a misiunii. La reuniunile CoC pot lua parte reprezentanți ai statelor terțe care participă la misiune. De asemenea, la reuniunile CoC poate lua parte și un reprezentant al Comisiei Comunităților Europene.
(2) CoC primește periodic informații de la șeful de misiune.
Articolul 4
Președinția
Pentru EUPOL COPPS, președinția CoC, în conformitate cu mandatul menționat la articolul 2 alineatul (2), este asigurată de un reprezentant al Secretarului General/Înaltului Reprezentant, în strânsă consultare cu Președinția.
Articolul 5
Reuniuni
(1) CoC este convocat periodic de către președinte. Atunci când împrejurările o impun, comitetul se poate reuni de urgență la inițiativa președintelui sau la cererea unui reprezentant al unui stat participant.
(2) Președintele distribuie, în prealabil, o ordine de zi provizorie și documente referitoare la reuniune. Președintele este responsabil de comunicarea rezultatelor dezbaterilor în cadrul CoC către COPS.
Articolul 6
Confidențialitate
(1) În conformitate cu Decizia 2001/264/CE a Consiliului din 19 martie 2001 (2), reuniunilor și procedurilor în cadrul CoC li se aplică regulamentul de securitate al Consiliului. În special reprezentanții din cadrul CoC trebuie să dețină autorizații de securitate adecvate.
(2) Deliberările CoC intră sub incidența obligației de păstrare a secretului profesional.
Articolul 7
Efecte
Prezenta decizie produce efecte de la data adoptării sale.
Adoptată la Bruxelles, 27 mai 2009.